# **Rutiner for søknad om fritak for taushetsplikt etter tvisteloven 22-3 og straffeprosessloven §§ 118 og 230 - vitneførsel og fremleggelse av taushetsbelagte dokumenter for domstolene**

Ansatte i barnehager, skoler, barneverntjenester, sosialtjenester og offentlig ansatt helsepersonell kan på grunn av taushetsplikten ikke forklare seg som vitner for domstol eller politi om forhold de har fått kjennskap til i sitt arbeid.

Taushetsplikten er regulert i:

* barnehageloven § 44
* opplæringsloven § 15-1
* barnevernloven § 6-7
* sosialtjenesteloven § 44
* helsepersonelloven § 21

Nevnte bestemmelser henviser til taushetspliktreglene i forvaltningsloven §§ 13 til 13 e.

Den personen som har krav på taushet, kan frita den ansatte fra taushetsplikten. Dersom personen ikke samtykker til dette, kan Statsforvalteren frita fra taushetsplikten etter søknad.

Statsforvalteren kan nekte å samtykke til fritak for taushetsplikt når åpenbaringen vil kunne utsette staten eller allmenne interesser for skade eller virke urimelig overfor den som har krav på hemmelighold.

* Statsforvalterens beslutning regnes ikke som vedtak i henhold til forvaltningsloven og er ikke gjenstand for klage.
* Retten kan ved kjennelse bestemme at vitneforklaring skal gis selv om Statsforvalteren nekter å samtykke, eller at vitneforklaring ikke skal mottas selv om Statsforvalteren har samtykket.
* Når Statsforvalteren eller retten har fritatt vitnet for taushetsplikt, har vitnet plikt til å forklare seg for retten. Forklaringen skal skje for lukkede dører, jf. straffeprosessloven § 117.

Det må søkes om fritak på **ethvert stadium** av saken, dvs. at man ikke kan bruke det samme fritaket som er innhentet til vitneavhør under etterforskning, behandling i tingrett, behandling i lagmannsrett mv.

Det må søkes om fritak for **navngitte personer**, og ikke for en tjeneste i sin helhet.

Det er ikke nødvendig med fritak når fylkesnemnda eller domstolen behandler saker etter barnelova, jf. Bl. § 61 a: «*Barnevernstenesta kan uhindra av teieplikta etter barnevernloven § 6-7 gi opplysningar til domstolen i sak om foreldreansvar, kvar barnet skal bu fast og samvær.*» Dette gjelder kun for opplysninger om barna i den konkrete barnefordelingssaken, ikke for opplysninger om eventuelle særkullsbarn.

## **Samtykke etter forvaltningsloven § 13 a nr. 1**

Hovedregelen er at den personen som har krav på taushet kan frita fra taushetsplikten. Når det foreligger informativt samtykke fra personen som har krav på taushet, er det ikke nødvendig at Statsforvalteren gir fritak i saken.

Før saken tas opp med Statsforvalteren, må advokat/politi alltid forespørre om den personen som har krav på taushet fritar fra taushetsplikten etter fvl. § 13 a nr. 1. For barn må dette avklares med den som har foreldreansvar eller den som er oppnevnt som verge.

Advokat/politi tar direkte kontakt med vitnet når samtykke er gitt uten å gå veien om Statsforvalteren.

**Vær oppmerksom** **på** at det kan være andre personer enn den som er omfattet av straffesaken/tvistesaken som har krav på taushet. Alle personer som har krav på taushet må være forespurt om å samtykke.

Statsforvalteren behandler som hovedregel ikke søknad om fritak fra taushetsplikt for det tilfellet at personen som har krav på taushet samtykker, men hvor politiet eller advokaten mistenker at samtykket trekkes på et senere tidspunkt. For at Statsforvalteren skal ta stilling til fritak i slike saker, kreves det en konkret begrunnelse utover en generell mistanke.

**Søknad til Statsforvalteren**

Ved rettslige avhør er det i prinsippet retten som skal anmode om å frita vitnet fra taushetsplikten. I praksis godtas at partenes prosessfullmektiger eller aktor søker om fritakelse som en konsekvens av at disse også sørger for innkalling av vitnene. Ved forklaring til politiet er det politiet som søker om fritak for taushetsplikt.

### **Innhold i søknaden:**

* Det skal opplyses om personen/-er som har krav på taushet er forespurt om å samtykke eller hvorfor samtykke ikke er forsøkt innhentet, og hva som eventuelt er begrunnelsen for å nekte å samtykke.
* Navn, arbeidssted for vitnet og kort redegjørelse for hva vitnet skal forklare seg om. Hvilken betydning har avhøret/vitneforklaringen/dokumentene for saken?
* Hvilken domstol/hvilket politidistrikt som behandler saken, saksnummer og dato for berammelse i retten/avhør hos politiet. Kort info om tiltalepunkter eller hva saken gjelder.

### **Vedlegg:**

* Stevning og tilsvar eller tiltalebeslutning.
* Uttalelse fra vitnet som skal fritas fra taushetsplikt og vedkommende sin leder. Relevant uttalelse fra vitnet og vitnets leder vil være om «*det vil virke urimelig overfor den som opplysningene gjelder*» at vitnet forklarer seg.
	+ Dersom vitnet eller leder mener å ikke ha forutsetninger for å svare på dette eller mener at det ikke vil virke urimelig, kan dette besvares kort.
	+ Dersom vitnet eller leder mener vitneførsel ikke er tilrådelig, skal dette begrunnes. I uttalelsen bør det i korte trekk gjøres rede for hva kontakten med dem som har krav på taushet har bestått i, og hvordan man vurderer konsekvensene av vitneførsel.

### **Fritak for dokumenter – tvisteloven § 22-3**

Etter forvaltningsloven § 13 a nr. 1 kan person som har krav på taushet frita dokumenter for fremleggelse i retten. Dersom fritak ikke gis etter forvaltningsloven, må Statsforvalteren frita dokumentene.

Søknad sendes barneverntjenesten/sosialtjenesten/skolen/barnehagen. Tjenesten videresender søknaden med kopi av dokumentene til Statsforvalteren. I tillegg vedlegges informasjon og uttalelser fra tjenesten som er nevnt ovenfor.

I saker der en advokat har mottatt dokumentene som ønskes fritatt, sendes saken direkte til Statsforvalteren vedlagt uttalelse fra tjenesten.

**NB! Dersom det er et omfattende antall dokumenter, bør det beregnes lengre saksbehandlingstid hos Statsforvalteren.**

### **Tidspunkt for søknad**

Søknad må sendes Statsforvalteren **3 uker før saken skal behandles i retten**. Søknad som mottas mindre enn én uke før rettssaken, kan ikke påregnes ferdigbehandlet i tide. Det må i ankesaker innsendes ny søknad om fritak for taushetsplikt.

**Henvendelser:**

* For offentlig ansatt helsepersonell kontaktes Statsforvalterens helseavdeling
* For ansatte i barnehage og skole kontaktes Statsforvalterens barnehage- og utdanningsavdeling
* For ansatte i barneverntjenesten og sosialtjenesten kontaktes Statsforvalterens sosial- og barnevernsavdeling

# Skjema for uttalelse fra vitnet og vitnets leder

|  |  |
| --- | --- |
| **Hvem søker** |  |
| **Avhør**Politiets saksnr. |  |
| **Rettssak**Navn på domstol, saksnr., dato  |  |
| **Vitne**Navn, arbeidssted, redegjørelse for hva vitnet skal forklare seg om. |  |

Vitnet og vitnets leder skal ta stilling til om de har innvendinger mot å fritas for taushetsplikten. Relevant uttalelse fra vitnet og vitnets leder vil kunne være om «*det vil virke urimelig overfor den som opplysningene gjelder*» at vitnet forklarer seg.

Dersom vitnet eller leder mener å ikke ha forutsetninger for å svare på dette eller mener at det ikke vil virke urimelig, kan dette besvares kort.

Dersom vitnet eller leder mener vitneførsel vil virke urimelig, skal dette begrunnes. I uttalelsen bør det i korte trekk gjøres rede for hva kontakten med dem som har krav på taushet har bestått i, og hvordan man vurderer konsekvensene av vitneførsel.

|  |
| --- |
| **Uttalelse vedrørende fritak fra taushetsplikt** |
| **For vitnet:**Jeg har / har ingen (stryk det som ikke passer) innvendinger mot å bli fritatt fra taushetsplikten i den aktuelle saken. Dato/underskriftNavn på vitnet**For vitnets leder:**Jeg har / har ingen (stryk det som ikke passer) innvendinger mot å bli fritatt fra taushetsplikten i den aktuelle saken.Dato/underskriftNavn på vitnets leder |
| **Begrunnelse/uttalelse:**  |